Խորտակված «Ցինտիայի» ընկեցիկը

Խորտակված «Ցինտիայի» ընկեցիկը (ֆր.՝ L’Épave du Cynthia), ֆրանսիացի գրող Ժյուլ Վեռնի վեպը, որը գրվել է Անդրե Լորիի հետ համահեղինակությամբ։ Անդրե Լորին ֆրանսիացի գրող-ֆանտաստ Պասկալ Գրուսսեի (ֆր. Paschal Grousset) կեղծանունն է։ Վեպը գրվել է 1885 թվականին։
Վեպի առաջին հրատարակությունը կայացել է Պիեռ Ժյուլ Էտցելի «Magasin d’Éducation et de Récréation» ամսագրում 1885 թվականի հունվարի 1-ից մինչև նոյեմբերի 15-ը։ Գրքային առաջին հրատարակությունը՝ լայնածավալ ֆորմատով, լույս է ընծայվել 1885 թվականի նոյեմբեր կամ դեկտեմբեր ամսին (266 էջ, Ժորժ Ռուի 27 նկարազարդումներով)։ Այս գիրքը չի պատկանում «Անսովոր ճանապարհորդություններ» շարքին։ 1886 թվականին լույս է տեսնում վեպի փոքրածավալ հրատարակությունը (342 էջ)՝ նույնպես Ժորժ Ռուի նկարազարդումներով։
Ենթադրվում է, որ վեպը ամբողջությամբ պատկանում է Անդրե Լորիի գրչին և Ժյուլ Վեռնի անունը դրվել է որպես համահեղինակ միայն կոմերցիոն նպատակներով, որպեսզի ապահովվի գրքի հաջողությունը։


== Սյուժե ==
Երիտասարդ Էրիկ Հերսեբոմը՝ Նորվեգիայից, շրջափակված է գաղտնիքներով։ Խելացի Էրիկը ընկեցիկ է, որին որդեգրել է ձկնորսական ընտանիքը՝ Կատրինա և Մաաստեր Հերսեբոմները, մի քանի ամսական հասակում։ Նրան օրորոցի մեջ՝ ծովում, գտել է Մաաստեր Հերսեբոմը։ Նա հրաշքով փրկվել է «Ցինտիա» նավի խորտակման ժամանակ։ Ոչ մեկը չգիտի թե ով է նա և ինչ ազգության է պատկանում։ Նա նման չէ հյուսիսցու։ Դպրոցում նա, իր խելացիությամբ, բավականին տարբերվում է մյուս ձկնորսական ընտանիքի երեխաներից։ Նա Հերսեբոմների ընտանիքում իրեն լավ է զգում և մեծանում է երջանիկ կյանքով։
Նրա տաղանդը հանրաճանաչ է դառնում և հարուստ բժիշկ Ռոֆ Շվարենկրոնը նրան վերցնում է իր մոտ՝ Ստոկհոլմ։ Նա Էրիկին ցանկանում է սովորեցնել բժշկություն և տալ բարձրագույն կրթություն։ Սակայն Էրիկը ավելի հեռուն է ուզում գնալ։ Նաև նրան անհանգստացնում է իր ծնողների անհայտությունը և նա ցանկանում է պարզել իր ծագման գաղտնիքը։ Նա նավ է նստում և ծովով ճանապարհ է ընկնում որոնումների։
Հետքերը նրան տանում են Ատլանտյան օվկիանոսի մյուս ափը։ Նյու Յորքում իռլանդացի Պատրիկ Օ՛Դոնոգանից նա որոշ տեղեկություններ է իմանում։ Պետրիկ Օ՛Դոնոգանի տեղեկությունները նրան տանում են դեպի Սիբիր՝ Լյախով կղզին։ Երբ Շվարենկրոնը իմանում է Էրիկի որոնումների մասին, որոշում է օգնել նրան։ Նա կահավորում է «Ալյասկա» ճամփորդանավը և ուղարկում այն հետազոտելու Հյուսիս - Արևմտյան անցուղին, որը Հյուսիսային Սառուցյալ օվկիանոսի միջով անցնող ճանապարհ է։ Դա նաև, Էրիկի նպատակն է։ Այդ պատճառով նա զինվորական ծառայության է մտնում Ալյասկայում։
Պատրիկ Օ՛Դոնոգանի վրա հարձակում է իրականացվում։ Ամերիկացի Թյուդոր Բրաունը, կարծես, չի ցանկանում, որ «Ցինտիա»-ի խորտակման վկաներից որևէ մեկը կենդանի մնա։ Սակայն Թյուդոր Բրաունը մահանում է վիճաբանության ժամանակ։
Էրիկը սկսում է ուսումնասիրել հին թերթերի և ամսագրերի նյութերը և այնտեղից պարզում, որ իր մայրը և պապը, դեռևս, ողջ են և ապրում են Փարիզում։ Նա մեկնում է Փարիզ և գտնում նրանց։
Այժմ Էրիկը հարուստ ժառանգորդ է և ոչինչ չի կարող խանգարել նրան առաջարկություն անել իրեն որդեգրած ծնողների դուստր Վանդա Հերսեբոմին և միավորվել իր հարազատ ընտանիքի հետ։


== Բովանդակություն ==
Վեպը բաղկացած է քսաներկու գլուխներից։

Գլուխ առաջին. Ուսուցիչ Մալյարիուսի ընկերը
Գլուխ երկրորդ. Նորոէի ձկնորսի մոտ
Գլուխ երրորդ. Վարպետ Հերսեբոմի մտորումները
Գլուխ չորրորդ. Ստոկհոլմում
Գլուխ հինգերորդ. Tretten Julen Dage
Գլուխ վեցերորդ. Էրիկի որոշումը
Գլուխ յոթերորդ. Վանդայի կարծիքը
Գլուխ ութերորդ. Պատրիկ Օ՛Դոնոգան
Գլուխ իններորդ. Հինգհարյուր ֆունտ ստերլինգ պարևավճար
Գլուխ տասներորդ. Պարոն Թյուդոր Բրաուն
Գլուխ տասնմեկերորդ. Մեզ գրում են «Վեգա»-ից
Գլուխ տասներկուերորդ. Անսպասելի ուղևորներ
Գլուխ տասներեքերորդ. Ուղղությունը պահել դեպի հարավ-արևմուտք
Գլուխ տասնչորսերորդ. Բաս Ֆրուադ
Գլուխ տասնհինգերորդ. Կարճ ճանապարհով
Գլուխ տասնվեցերորդ. Սիրտ-Քար հրվանդանից մինչև Լյախովյան կղզիներ
Գլուխ տասնյոթերորդ. Ամբողջ ուժով
Գլուխ տասնութերորդ. Կրակոցներ հրանոթից
Գլուխ տասնիններորդ. Կրակոցներ հրացանից
Գլուխ քսաներորդ. Շուրջերկրյա նավարկության ավարտը
Գլուխ քսանմեկերորդ. Նամակ Փարիզից
Գլուխ քսաներկուերորդ. Վալ Ֆերե Եզրափակում


== Կերպարներ ==
Պարոն Բոուլզ
Տիկին Բոուլզ
Պարոն Բրեդեջորդ
Պարոն Թյուդոր Բրաուն
Պարոն Ջոշուա Չերչիլ
Թոմմի Դաֆֆ
Եկատերինա Դյուրրե
Էմիլ Անրի Դյուրրե
Ժորժ Դյուրրե
Տիկին Դյուրրե
Ֆրու Գրետա Մարիա
Պարոն Մաաստեր Հերսեբոմ
Էրիկ Հերսեբոմ կամ Էմիլ Անրի Ժորժ Դյուրրե
Կատրինա Հերսեբոմ
Օտտո Հերսեբոմ
Վանդա Հերսեբոմ
Ֆրոկեն Կայսա
Բժիշկ Կերգարիդեց
Կլաաս
Քրիստինա Մալարիուս
Օլաֆ Մալարիուս
Հրամանատար Մարսիլաս
Պատրիկ Օ՛Դոնոգան
Ռեջնիլդ
Բժիշկ Ռոֆֆ Շվարենկրոն
Պարոն Սկյուրելիուս
Պարոն Ուորդ


== Նկարազարդումներ հրատարակությունից ==

		
		
		


== Աղբյուրներ ==
«Խորտակված «Ցինտիայի» ընկեցիկը»
«Խորտակված «Ցինտիայի» ընկեցիկը»  Bookmate.com-ում


== Ծանոթագրություններ ==